<classify> RAIS John Magufuli ameeleza msimamo wake katika kuiongoza Jumuiya ya Maendeleo Kusini mwa Afrika SADC na kusisitiza nchi wanachama kuondokana na mawazo kuwa ni masikini bali zitumie vyema rasilimali kujiletea utajiri.Akisisitiza umoja miongoni mwa nchi wanachama, Rais Magufuli alisema anajua kazi hiyo ya uenyekiti wa SADC si rahisi, lakini atafuata nyayo za marais wa Tanzania waliomtangulia kuhakikisha nchi inaendelea kuwa mwanachama hai.Najua hii si kazi rahisi. Nitajitahidi na Mungu atanisaidia, amesema Rais Magufuli wakati akihutubia Mkutano wa 39 wa SADC baada ya kukabidhiwa uenyekiti katika mkutano huo unaohitimishwa leo jijini Dar es Salaam.Alitaja watangulizi anaofuata nyayo zao ni Baba wa Taifa, Mwalimu Julius Nyerere ambaye ni marehemu na marais wengine wastaafu ambao walihudhuria mkutano huo, Ali Hassan Mwinyi, Benjamin Mkapa na Jakaya Kikwete.Rais Magufuli ambaye alianisha matatizo yanayokabili ukanda ikiwamo uchumi kutokua, alinyooshea kidole Sekretarieti ya SADC na kutaka ifanye kazi kwa ufanisi kuhakikisha matatizo hayo yanapatiwa suluhu.Msimamo mwingine alioweka wazi kupitia mkutano huo wa wakuu wa serikali na nchi za SADC ni kuhusu vipaumbele vyake kwa kusisitiza kwamba katika kipindi cha uenyekiti, maendeleo ya viwanda itakuwa kipaumbele chake.Alitaka kila nchi kuzingatia hilo na kufanya suala hilo liwe endelevu. Sisi si masikini Rais Magufuli alisema nchi za Kusini mwa Afrika siyo masikini, bali zina uchumi wa kutosha uliosheheni raslimali mbalimbali ikiwamo madini ambazo zikitumika vizuri zitainua uchumi.Hizo ndizo rasilimali za kutufanya tuwe matajiri. Ni muhimu kupitia ushirikiano tutumie rasilimali hizi, alisema. Alisisitiza umoja miongoni mwa nchi wanachama na kusema nguvu ya umoja ya waasisi wa mataifa ya kusini mwa Afrika ndiyo ilifanikisha kuleta ukombozi wa kisiasa.Nyerere, Kaunda, Khama, Mandela, Mugabe na wengine wengi walitufundisha nguvu ya umoja inaweza kuleta matokeo makubwa alisisitiza.Alisisitiza kuwa wakishirikiana, uchumi hautabaki kukua kwa asilimia tatu, watu hawatabaki kuwa masikini, vijana hawatakosa ajira na pia ushirikiano utawezesha amani ya kudumu.Aionya sekretarieti Rais Magufuli aliipa Sekretarieti ya SADC changamoto ya kukabili matatizo yanayokwamisha ukuaji wa uchumi katika ukanda.Alisema sekretarieti inapaswa ije na suluhu kwa matatizo mathalani kuhusu sababu za Pato la Ndani GDP kushuka katika kipindi cha miaka 10. Alisema katika kipindi hicho, uchumi haujakua kwa zaidi ya asilimia tano. Akisisitiza sekretarieti kufanya kazi kwa ufanisi, alisema hata kwa kutoa ushauri matatizo hayo yanaweza kupatiwa suluhu.Haya ni masuala muhimu ambayo sekretarieti inapaswa iyamulike, alisema.Awali, alisema SADC imeonesha mafanikio makubwa hususani katika masuala ya amani. Alisema katika Afrika hakuna ukanda wenye amani kama ilivyo jumuiya hiyo.Hata hivyo alisema pamoja na mafanikio hayo, zipo changamoto zinazokabili ukanda ikiwamo matishio ya ugaidi, njaa, magonjwa na mafuriko na kuhitaji nguvu za pamoja kuyakabili.Changamoto nyingine aliyotaja kuwa ni kubwa, ni ya ukombozi wa kiuchumi.Alisema malengo ya waasisi ilikuwa ni kwamba, baada ya kupata mafanikio ya kisiasa kwa maana ya kufanikisha uhuru, waendelee katika maendeleo ya kiuchumi.Hata hivyo Rais Magufuli asema lengo hilo halijatimia ikizingatiwa. Alitoa mfano wa kutofikiwa kwa malengo ya ukuaji wa Pato la Ndani kutokana na ukanda wa kusini kukua kwa asilimia 3.1 kulinganisha na ukuaji wa wastani wa bara ambao ni asilimia 3.5, huku ukipitwa na kanda nyingine; mathalani Mashariki ni asilimia 5.7, Kaskazini asilimia 4.9 na Magharibi asilimia 3.3. Mfano mwingine aliotoa kudhihirisha namna ambavyo ukanda haufanyi vizuri kiuchumi ni kwenye biashara.Alisema ukanda wa kusini mwa Afrika wenye watu milioni 327 na eneo la ukubwa wa kilometa za mraba 9,882,959 unauzabidhaa nje zenye thamani ya dola za Marekani bilioni 143.Wakati alisema nchi kama Mexico na Vietnam zenye ukubwa wa kilometa za mraba 1,943,955 na 331,210 mtawalia, na idadi ya watu milioni 132.5 na watu milioni 97.5 mtawalia, kila moja inauza nje bidhaa zenye thamani ya dola za Marekani bilioni 403 na dola bilioni 214 mtawalia.HIi inaonesha uchumi hauendi vizuri, na tuko nyuma sana katika kufikia malengo yetu ya kiuchumi. Nasema wazi hili kwa sababu hakuna haja ya kuficha. Huo ndio ukweli, amesema Rais Magufuli atakayedumu katika uongozi wa SADC kwa mwaka mmoja.Akieleza sababu za uchumi kutokua, Rais Magufuli alisema mojawapo ni ukosefu wa taarifa. Alieleza kushangazwa na nchi kadhaa zilizokumbwa na uhaba wa chakula zikataka kuagiza kutoka nje ya Afrika wakati Tanzania ikiwa na chakula cha kutosha cha kuweza kuwalisha.Vile vile alisema inashangaza kuona nchi za Kusini mwa Afrika zikiendelea kuagiza bidhaa mbalimbali kama vile magari na sukari wakati zipo nchi zinazozalisha bidhaa hizo mfano Afrika Kusini na Angola. Sababu nyingine aliyosema inachangia nchi wanachama kufanya vibaya kiuchumi ni gharama kubwa za uagizaji bidhaa.Ni rahisi kuagiza sukari kutoka Marekani kuliko ndani ya ukanda, alisema na kutaka nchi za Afrika kufanya mapitio ya sheria na kanuni zake.Rais Magufuli alitaja changamoto nyingine ni kasi ndogo ya mapinduzi ya viwanda.Alisema historia inaonesha hakuna nchi zilizoendelea bila kuwa na viwanda. Alisema kitendo cha kusafirisha malighafi kwenda nje, inamaanisha pia ajira zinapunguzwa.Haya ni masuala muhimu ambayo sekretarieti inapaswa iyamulike, alisema. Awali, alimpongeza Katibu Mtendaji wa Sekretarieti ya SADC, Dk Stergomena Tax na kusema chini ya uongozi wake, kazi iliyofanyika inaonekana.Wanawake wakipewa fursa wanafanya makubwa, alisema na kuongeza kuwa ndiyo maana mwaka 2015 Tanzania iliamua kuwa na Makamu wa Rais mwanamke, Samia Suluhu Hassan.KipaumbeleAkisisitiza kipaumbele chake kuwa utekelezaji wa mkakati wa viwanda, alisema Tanzania imechagua kaulimbiu ya Mazingira wezeshi kwa maendeleo endelevu na Jumuishi ya Viwanda, Kuongeza biashara na ajira kikanda iwe chachu ya kuendeleza viwanda na biashara katika ukanda.Katika hotuba hiyo aliahidi kushirikiana na nchi zote wanachama wa SADC kuhakikisha kupitia mkutao huu ndoto na mawazo ya Baba wa Taifa, Mwalimu Julius Nyerere na viongozi wengine waanzilishi wa jumuiya yanaendelea kutekelezwa kwa vitendo.  <topic>: kitaifa 